****

**Kalendárna obyčajová kultúra v mestskom a vidieckom prostredí v súčasnosti**

Katedra etnológie a folkloristiky Filozofickej fakulty Univerzity Konštantína Filozofa v Nitre Vás pozýva navedeckú konferenciu ***Kalendárna obyčajová kultúra v mestskom a vidieckom prostredí v súčasnosti,*** ktorú plánujeme realizovať v dňoch 7. – 8. apríla 2016 v Nitre.

Obyčajové správanie v rámci cyklicky sa opakujúceho kolobehu dní počas kalendárneho roka a premeny v tejto oblasti sú podnetným a zaujímavým priestorom pre etnologický výskum, následnú interpretáciu získaných výsledkov. Plánovaná konferencia chce zamerať svoju pozornosť na aktuálne podoby prežívania termínov spojených s kalendárnym obyčajovým cyklom, so zameraním na „tradičné“ kalendárne obyčajové príležitosti. Za také pokladáme tie, existenciu ktorých máme prostredníctvom rôznych starších prameňov a odborných publikácií doloženú už od počiatkov formovania vedného odboru etnológia (národopis). Sú dlhodobejšie prítomné a tradované v rámci nielen nášho, ale i širšieho stredoeurópskeho priestoru (napr. adventné predvianočné a vianočné obdobie, fašiangy, veľkonočné sviatky, máje, Turíce, dožinky a mnohé ďalšie termíny súvisiace s agrárnym pracovným cyklom; spomienkové slávnosti na mŕtvych a i.), taktiež príležitosti súvisiace s náboženským životom, s fungovaním socio-profesijných skupín viažucich sa ku konkrétnym termínom v roku a i.

Pozornosť chceme zamerať na existenciu týchto príležitostí a s nimi zviazaného obyčajového správania na príklade širšieho spektra statusových skupín, napr. z hľadiska veku (deti, mládež, „regrúti“, dospelí, seniori...), konfesie, etnicity, príslušnosti k rôznym socio-profesijným skupinám a záujmovým združeniam. Chceme poukázať na stav obyčajového správania v urbánnom aj v rurálnom priestore, vývin spojený s konkrétnymi kalendárnymi príležitosťami, priblížiť fungovanie, prípadne zánik tradičných foriem, ich transformáciu, dotknúť sa problematiky inštitucionalizácie, komercionalizácie, revitalizácie vybraných prvkov, sakrálnych i profánnych aktivít, problematiky formálnej a funkčnej stránky týchto javov, ale i ich reflexiu z pohľadu aktérov, realizátorov jednotlivých úkonov. Neobmedzujeme sa pritom len na územie Slovenska, ale radi privítame aj príspevky, ktoré prinesú poznatky o týchto javoch i z okolitých krajín.

Našim zámerom je poukázať na existenciu, resp. absenciu základných charakteristík definujúcich obyčajové správanie spojených s týmito termínmi, ako formalizmus, tradicionalizmus, nemennosť a variantnosť, platnosť, resp. neplatnosť pravidiel sviatočného, sakrálneho symbolizmu, poukázať na ceremoniálne a performatívne zložky týchto príležitostí, ale i na poznatky z oblasti fungovania rôznych javov, ktoré sú ich neoddeliteľnou súčasťou – tanečné, hudobné, slovesné, výtvarné, dramatické a i. V rámci konferencie chceme vytvoriť priestor na prezentovanie poznatkov odborníkov nielen z oblasti etnológie, ale i ďalších príbuzných vedných odborov. Ako inšpiráciu ponúkame niekoľko okruhov, pričom privítame aj iné témy a ďalšie rôznorodé aspekty vytýčenej problematiky:

* Revitalizácia tradičných kalendárnych príležitostí v urbánnom alebo rurálnom prostredí (aktuálne podoby, motivácie, aktéri...)
* Kalendárne obyčajové príležitosti ako faktor formovania lokálnej, regionálnej, profesijnej (skupinovej) identity
* Kalendárne obyčajové príležitosti ako javy integrujúce či dezintegrujúce, resp. polarizujúce spoločnosť (spoločenstvá)
* Vývinová kontinuita a diskontinuita v rámci vybraných obyčajových príležitostí
* Kalendárne obyčajové príležitosti spojené s náboženským životom na príklade rôznych konfesionálnych spoločenstiev
* Kalendárne obyčajové príležitosti ako súčasť života a prezentácie rôznych inštitúcií, záujmových, profesijných skupín (školské zariadenia, múzejné inštitúcie, miestne samosprávy, folklórne súbory, seniorské kluby, záujmové združenia...)
* Marketing a kalendárny obyčajový cyklus, komercionalizácia tejto oblasti
* Spontánne verzus inštitucionálne podoby fungovania vybraných príležitostí z kalendárneho obyčajového cyklu

Záujemcov o aktívnu účasť na konferencii prosíme o vyplnenie prihlášky a jej zaslanie najneskôr do 20. 12. 2015. Jednotlivým referujúcim poskytneme priestor na prezentáciu 15 – 20 minút, taktiež časový priestor na diskusiu k témam. Možnosť využívať počítačovú techniku a projekciu je samozrejmosťou, prípadné ďalšie špecifické technické požiadavky prosíme uviesť pri posielaní prihlášky. Jednotlivé príspevky budú publikované v etnologickom periodiku Etnologické rozpravy. Prihlasovacie údaje posielajte na emailovú adresu: mjagerova@ukf.sk.

Tešíme sa na spoločné stretnutie. Za realizačný tím:

doc. PhDr. Margita Jágerová, PhD.

Katedra etnológie a folkloristiky FF UKF v NITRE, mjagerova@ukf.sk